Gesteelde poskantoorgeld in kopstuk gevindGeld wat vermoedelik by ’n poskantoor in Smithfield gesteel is, is in die kopstuk van ’n bed gevind. (Foto: Verskaf / SAPD) ’n 41-jarige man sal Woensdag in die Smithfield-landdroshof in die Vrystaat verskyn in verband met ’n rooftog by ’n poskantoor vroeër die maand. Dít volg nadat die polisie Maandag op die verdagte se huis in die Ipopeng- informele nedersetting toegeslaan en ŉ groot bedrag geld in die kopstuk van sy bed gevind het. Die geld was in ŉ swart plastieksak toegedraai en in die kopstuk versteek. Lt.kol. Thabo Covane, polisiewoordvoerder, sê die verdagte kon geen verduideliking verskaf oor waarom hy in besit van so ŉ groot bedrag geld was nie. Hy is gevolglik in hegtenis geneem en is tans in aanhouding. Die presiese aanklag teen hom is nie bekend nie, ook nie die bedrag waarmee hy betrap is nie. Luidens die verklaring wat op 4 Januarie by die Smithfield-polisiestasie afgelê is, het twee verdagtes die poskantoor kort na mekaar binnegegaan. Die eerste verdagte het ŉ koevert gekoop en glo aan haar medepligtige bedui om in te kom. Die tweede verdagte het die poskantoor binnegegaan en ŉ posman met ŉ vuurwapen aangehou terwyl die vrou glo om die toonbank gehardloop en ŉ onbekende bedrag geld gesteel het. Die vermeende diewe het toe van die toneel gevlug. ŉ Ondersoek deur die polisie se misdaadintelligensie-eenheid het hulle tot by die tweede verdagte se huis gelei. Covane sê die vrou is nog nie in hegtenis geneem nie en dat die ondersoek voortduur.